กระทรวงแรงงาน เดินหน้าเจรจาขยายตลาดแรงงานไทยในออสเตรเลีย
นายบุญชอบ สุทธมนัสวงษ์ ปลัดกระทรวงแรงงาน กล่าวถึงการเดินทางไปเจรจาขยายตลาดแรงงานที่กรุงแคนเบอร์รา ประเทศออสเตรเลียว่า วานนี้(2 มี.ค.66)นายสุชาติ ชมกลิ่น รัฐมนตรีว่าการกระทรวงแรงงาน ได้หารือร่วมกับประธานสภาอุตสาหกรรมหอการค้า ณ ออสเตรเลีย ซึ่งจากการเจรจากับภาคเอกชนพบว่า ออสเตรเลียต้องการแรงงานจากไทยจำนวนมาก เนื่องจากมีความเป็นมิตร มีความรับผิดชอบและเป็นแรงงานที่มีคุณภาพ แต่ขอให้หารือรายละเอียดกับรัฐบาลของออสเตรเลียก่อน โดยออสเตรเลียมีความต้องการแรงงานภาคอุตสาหกรรม การดูแลผู้สูงอายุ พยาบาล การท่องเที่ยวและการเกษตร จากนั้น เดินทางไปพบกับรัฐมนตรีกระทรวงการจ้างงานและแรงงานสัมพันธ์ ซึ่งพร้อมรับข้อเสนอจากรัฐบาลไทยเสนอรัฐบาลของออสเตรเลียต่อไป นอกจากนี้ ยังหารือกับรัฐมนตรีด้านการตรวจคนเข้าเมืองสถานะพลเมือง ซึ่งจากการหารือมีการตอบรับที่ดีหากแรงงานจากไทยจะมาทำงานในออสเตรเลีย ทั้งนี้ไทยนำเสนอว่าพร้อมเปิดการส่งแรงงานเข้ามาทำงานในออสเตรเลียแบบรัฐต่อรัฐ หรือจีทูจี อย่างไรก็ตาม แรงงานที่สนใจจะเดินทางมาทำงานที่ออสเตรเลีย ต้องฝึกเรื่องการใช้ภาษาอังกฤษ กระทรวงแรงงานเตรียมเปิดสำนักงานแรงงานไทยในออสเตรเลีย เน้นต้องรู้กฎหมาย ระเบียบ เพื่อป้องกันการถูกเอาเปรียบ คาดว่าจะเห็นการเจรจา ใน 3 เดือน และภายในปีนี้จะเห็นความก้าวหน้าในการส่งแรงงานไทยไปทำงานที่ออสเตรเลีย